एक बजे लंच..शाम 7 बजे डिनर करते हैं; आंधी हो या तूफान डाइट से समझौता नहीं करते
How Suniel Shetty maintain his fitness At Age Of 61. सुनील शेट्टी 61 साल की उम्र में भी बॉलीवुड के सबसे फिट एक्टर्स में से एक हैं। सुनील ने एक हालिया इंटरव्यू में अपनी फिटनेस का राज बताया है। सुनील ने कहा कि वे हमेशा घर का खाना पसंद करते हैं
सुनील शेट्टी 61 साल की उम्र में भी बॉलीवुड के सबसे फिट एक्टर्स में से एक हैं। सुनील ने एक हालिया इंटरव्यू में अपनी फिटनेस का राज बताया है। सुनील ने कहा कि वे हमेशा घर का खाना पसंद करते हैं।
सुनील के मुताबिक, वो दोपहर एक बजे लंच और शाम 7 बजे तक डिनर कर लेते हैं। कभी सेट का खाना नहीं खाते। सुनील ने कहा कि वे अपने डाइट का काफी ज्यादा ख्याल रखते हैं। खाने में कैलोरी कितना लेना है, इसका भी खूब ध्यान रखते हैं।
सुनील को किसी भी कीमत पर एक बजे लंच चाहिए
सुनील ने न्यूज 18 से बात करते हुए कहा- चाहे बारिश हो या तूफान, मैं हमेशा दोपहर एक बजे लंच करता हूं। अगर मुझे पांच बजे सुबह भी बुलाया जाएगा, तो मैं जाऊंगा। हालांकि मुझे किसी भी कीमत पर एक बजे लंच चाहिए।
मैं अपने साथ घर से खाना पैक करके ले जाता हूं। मैं कभी सेट का खाना नहीं खाता। ऐसा नहीं है कि सेट का खाना हेल्दी नहीं होता है। सेट का खाना खाने से मेरी डाइट बिगड़ जाती है।
ब्रेकफास्ट, लंच और डिनर सही टाइम पर करना मेरे लिए सबसे अहम है। इसके बाद आप मुझे घोड़े की तरह काम कराओ, मुझे कोई प्रॉब्लम नहीं है।
सुबह 5 बजे बिस्तर छोड़ देते हैं सुनील
LinkedIn पर शेयर एक पुराने वीडियो में सुनील ने अपने रूटीन पर बात की थी। उस वीडियो में सुनील कहते हैं- मैं सुबह 5 बजे बिस्तर छोड़ देता हूं। उसके बाद करीब चार-पांच घंटे खुद को देता हूं। इस दौरान योग और एक्सरसाइज वगैरह करता हूं। ये दो-तीन घंटे मेरे लिए काफी अहम होते हैं। इससे मुझे मानसिक रूप से संतुष्टि मिलती है।
सुनील ने ये भी कहा कि वो बिना फोन के जिम जाते हैं। इसके बाद अपनी मां, पत्नी और बच्चों के साथ टाइम बिताते हैं। इसके अलावा अपने पालतू कुत्तों के साथ भी कुछ देर खेलते हैं।
61 साल की उम्र में दिखते हैं 6 पैक एब्स
जाहिर है कि जिस उम्र में लोग बिस्तर पकड़ लेते हैं, उस उम्र में सुनील शेट्टी बिल्कुल फिट एंड फाइन है। वो फिल्में भी करते हैं, साथ ही अपना बिजनेस भी देखते हैं। उन्होंने इस उम्र में भी 6 पैक एब्स बनाया है।
वो अक्सर बॉडी फ्लॉन्ट करते हुए फोटोज सोशल मीडिया पर शेयर करते हैं। सुनील ने एक पुराने इंटरव्यू में बताया था कि पिछले 25 साल से उनकी कमर का साइज 28 इंच से ज्यादा नहीं हुआ है।
वो जंक फ़ूड और तली हुई डिशेज को पूरी तरह अवॉयड करते हैं। शायद इसी वजह से सुनील की बॉडी पर फैट की मात्रा न के बराबर है।
फ्रेश सब्जियां खाना पसंद करते हैं सुनील
सुनील शेट्टी पिछले दिनों टमाटर के बढ़ते दाम को लेकर परेशान थे। सुनील शेट्टी ने आज तक के साथ बातचीत में कहा कि वे इन दिनों कम टमाटर खा रहे हैं। सुनील के मुताबिक, लोगों को लगता है कि वे इतने बड़े सुपरस्टार हैं तो ये चीजें उन्हें प्रभावित नहीं करती होंगी। हालांकि ऐसा नहीं है।
सुनील का कहना है कि उन्हें भी बढ़ी कीमतों के साथ डील करना पड़ता है। टमाटर के दाम इस वक्त आसमान छू रहे हैं, इसका असर उनके किचन में भी पड़ता दिख रहा है। सुनील ने कहा कि उन्हें फ्रेश सब्जियां खाना अच्छा लगता है। वे और उनकी वाइफ माना शेट्टी सिर्फ एक-दो दिनों की ही सब्जी खरीदते हैं।